ΓΡΑΠΤΗ ΕΡΩΤΗΣΗ E-0108/97 υποβολή: Carlos Robles Piquer (PPE) προς την Επιτροπή (29 Iανουαρίου 1997)

Θέμα: Boeing και Airbus

Μετά την απορρόφηση της εταιρίας Douglas από την Boeing και ενόψει άλλων ανησυχητικών ενδείξεων, όπως η κρίση της Fokker, σκέπτεται η Επιτροπή να αναλάβει κάποια πρωτοβουλία για την προάσπιση της ευρωπαϊκής αεροναυτικής βιομηχανίας και, ιδιαίτερα, του Ομίλου της Airbus;

Απάντηση του κ. Bangemann εξ ονόματος της Επιτροπής (11 Απριλίου 1997)

Η Επιτροπή συμφωνεί ότι μια υγιής και ανταγωνιστική αεροναυπηγική βιομηχανία είναι ζωτικής σημασίας για την Ευρώπη. Αυτό αληθεύει ιδιαίτερα, διότι η αεροναυπηγική απoτελεί κινητήριο δύναμη της τεχνολογίας, που παράγει οφέλη χωρίς συγκεκριμένο αντάλλαγμα σε πολλές περιοχές και απασχολεί 350.000 άτομα άμεσα και πολύ περισσότερα έμμεσα.

Η πολιτική της Επιτροπής όσον αφορά τον τομέα της αεροναυπηγικής στην Ευρώπη αναπτύσσεται στην ανακοίνωση του 1992 «Η Ευρωπαϊκή αεροναυπηγική βιομηχανία: Πρώτες διαπιστώσεις και προτάσεις κοινοτικών ενεργειών» ((COM (92) 164 τελικό. )). Μεταξύ των κυρίων στόχων που απαριθμούνται στην ανακοίνωση συγκαταλέγονται η δημιουργία ευνοϊκού πλαισίου για την ανάπτυξη της βιομηχανίας, η εξασφάλιση ίσων όρων ανταγωνισμού στην Ευρώπη και διεθνώς, καθώς και η διατήρηση ισχυρής τεχνολογικής βάσης.

Το 1992 επίσης, υπεγράφη η συμφωνία μεταξύ της Κοινότητας και των Ηνωμένων Πολιτειών σχετικά με το εμπόριο μεγάλων αεροσκαφών πολιτικής αεροπορίας. Ο κύριος στόχος της συμφωνίας ήταν να καθιερώσει αυτούς που θεωρούντα το 1992 ίσοι όροι ανταγωνισμού για την ανάπτυξη των αντίστοιχων αεροναυπηγικών βιομηχανιών μας. Στο πλαίσιο της εν λόγω συμφωνίας, η Επιτροπή συναντά τις αμερικανικές αρχές δύο φορές ετησίως, για διαβουλεύσεις, εξασφάλιση της εύρυθμης λειτουργίας της συμφωνίας και παρακολούθηση των εξελίξεων της αγοράς μεγάλων αεροσκαφών πολιτικής αεροπορίας.

Βεβαίως, οι παρούσες προσπάθειες ενοποίησης και αναδιάρθρωσης στο πλαίσιο της ευρωπαϊκής αεροναυπηγικής βιομηχανίας δεν μπορούν παρά να συμβάλουν στην ενίσχυση του τομέα και στην αύξηση της ανταγωνιστικότητάς του στην παγκόσμια αγορά. Η πρωτοβουλία για την εν λόγω αναδιάρθρωση και αλλαγή πρέπει να προέρχεται από την ίδια τη βιομηχανία. Παρ' όλα ταύτα, η Επιτροπή καταβάλλει προσπάθειες να διευκολύνει αυτή τη διαδικασία εντός των ορίων της αρμοδιότητάς της.

Για τον σκοπό αυτόν, η Επιτροπή συγκαλεί τακτικές συνεδριάσεις με εκπροσώπους από τη βιομηχανία και από το Ευρωπαϊκό Κοινοβούλιο.

Πράγματι, τον Νοέμβριο του 1996, η Επιτροπή και το Κοινοβούλιο διοργάνωσαν από κοινού το φόρουμ για την ευρωπαίκή αεροναυπηγική βιομηχανία, στο οποίο παρέστησαν ορισμένα μέλη του Κοινοβουλίου, καθώς και ο Πρόεδρος της Επιτροπής. Η εκδήλωση απετέλεσε ένα φόρουμ υψηλού επιπέδου, όπου συζητήθηκαν όλα τα θέματα που σχετίζονται με την ανταγωνιστικότητα της ευρωπαϊκής αεροναυπηγικής βιομηχανίας.

Στο πλαίσιο της Επιτροπής, η νέα task force έρευνας/βιομηχανίας για τα «αεροσκάφη νέας γενεάς» εξετάζει τρόπους για τη βελτίωση της αποτελεσματικότητας δράσεων έρευνας και ανάπτυξης που έχουν αντίκτυπο στην ευρωπαϊκή αεροναυπηγική βιομηχανία.

Η Επιτροπή εξετάζει, επί του παρόντος, τις επιπτώσεις της προβλεπόμενης συγχώνευσης μεταξύ Mc Donnell Duglas και Boeing στους όρους ανταγωνισμού στην Κοινότητα, σύμφωνα με τα κριτήρια και διαδικασίες που ορίζονται στον κανονισμό (ΕΟΚ) αριθ. 4064/89 του Συμβουλίου της 21ης Δεκεμβρίου 1989 για τον έλεγχο των συγκεντρώσεων μεταξύ επιχειρήσεων ((ΕΕ L 395, 30.12.1989 7 διορθωτικό: ΕΕ L 257, 21.9.1990. )).